মুখ্যমন্ত্রী মমতা বন্দ্যোপাধ্যায়ের পরিকল্পনা অনুযায়ী এই উত্সব হবে বলে   জানিয়েছেন উদ্যোক্তারা। রাজ্য পর্যটন দফতরের উদ্যোগে এই প্রথম বড় আকারে ক্রিসমাস উৎসব পালন হবে শহরে। আগামী ১৮ ডিসেম্বর উত্সবের সূচনা করার কথা মুখ্যমন্ত্রীর। উপস্থিত থাকার কথা আর্চবিশপ টমাস ডি’সুজা এবং বিশপ অশোক বিশ্বাসের। মাদার টেরিজা সরণির (পার্ক স্ট্রিট) অ্যালেন পার্কে উদ্বোধনী অনুষ্ঠান হবে বলে এখনও পর্যন্ত ঠিক রয়েছে। সেখানে খ্রিস্টান সম্প্রদায়ের সমস্ত অংশের প্রতিনিধি-সহ অন্যান্য সম্প্রদায়ের প্রতিনিধিরাও আমন্ত্রিত থাকবেন। উত্সব চলবে নতুন বছরের (২০১৬) ২ জানুয়ারি পর্যন্ত। 
এতদিন শুধু পার্ক স্ট্রিট আলোকিত করে ক্রিসমাসে মেতে উঠত কলকাতা। এবার সেই আলোর পরিধি বেড়ে যাচ্ছে দু’প্রান্তেই। পার্ক স্ট্রিট ছাড়িয়ে সেন্ট পলস ক্যাথিড্রাল পর্যন্ত এলাকা সাজানো হবে আলোকমালায়। একইভাবে পার্ক স্ট্রিটের অন্য প্রান্তের আলোকসজ্জা বাড়ানো হবে মল্লিকবাজার পর্যন্ত। নতুন ধাঁচের এই উত্সবকে আকর্ষণীয় করতে নেওয়া হয়েছে একগুচ্ছ পরিকল্পনা। ২০ ডিসেম্বর সকাল ১০টা থেকে দুপুর ১২টা পর্যন্ত বিভিন্ন স্কুলের পড়ুয়াদের বর্ণাঢ্য কুচকাওয়াজ হবে পার্ক স্ট্রিটে। ২৫ ডিসেম্বর ওই রাস্তায় যান চলাচল সম্পূর্ণ বন্ধ থাকবে। পার্ক স্ট্রিট জুড়ে মোট ৪০টি স্টল খোলা হবে। সেখানে পাওয়া যাবে কেক-সহ নানাবিধ খাবার। থাকবে বেশ কয়েকটি স্বেচ্ছাসেবী সংগঠনের বর্ণময় স্টল। 
অ্যালেন পার্কে প্রতিদিনই থাকছে সংগীতানুষ্ঠান। শহরের নামী ব্যান্ড ক্রিসমাসের প্রথামাফিক গানের পাশাপাশি পাশ্চাত্য সংগীত-সহ বিভিন্ন ধারার সংগীত পরিবেশন করবে। ক্রিসমাসের আনন্দ নিয়ে বেশ কিছু গান তৈরি করে তা শোনানোর প্রস্তুতি নিচ্ছে বিশেষ কয়্যার। উৎসবের প্রথম কয়েকদিন ওই কয়্যারের অনুষ্ঠান হওয়ার কথা। কলকাতা পুলিশ এবং সেনাবাহিনীর ব্যান্ডও অংশ নেবে উত্সবে। পার্ক স্ট্রিটের উন্মাদনাকে আকর্ষণীয় করে তোলার পাশাপাশি বিষয়টি নিয়ে প্রচারেরও উদ্যোগ নিয়েছে উত্সব কমিটি।
সোশ্যাল মিডিয়ায় এ নিয়ে বিভিন্ন প্রতিযোগিতামূলক বিষয়ও রাখা হচ্ছে। আর্চবিশপ বলেন, ‘‘আনন্দ উদ্‌যাপন করা হবে সকল সম্প্রদায়ের মানুষকে নিয়ে।’’ বিশপের কথায়, ‘‘পার্ক স্ট্রিটের দু’সপ্তাহের উত্সব শান্তি ও আনন্দের বার্তা পৌঁছে দেবে মানুষের কাছে।’’ বিধানসভার সরকার মনোনীত বিধায়ক শেন কলভার্ট বলেন, ‘‘অতীতকে ছাপিয়ে এ বছর অনেক বড় আকারে উত্সব হবে। সবটাই মুখ্যমন্ত্রীর চিন্তাভাবনা অনুযায়ী হচ্ছে।’’